b'\n_START_ARTICLE_\nTurski gambit (2005.)\n_START_SECTION_\nRadnja\n_START_PARAGRAPH_\nTitularni savjetnik Erast Fandorin, koji sudjeluje u ratnim operacijama kao srpski volonter, pada u tursko zarobljeni\xc5\xa1tvo. Za vrijeme popravka mosta Fandorinov parnjak Lestvickij baca se na ko\xc4\x8diju u kojoj se nalazi va\xc5\xbena osoba, te ga ustrijele. Fandorin se skriva pod ko\xc4\x8dijom, te tako dolazi do Vidina, gdje se mjesni gubernator sastaje s va\xc5\xbenim gostom - Enverom-efendijom, koji je doputovao s va\xc5\xbenim zadatkom iz Istanbula. Fandorin se uvu\xc4\x8de u gubernatorski dom, ali ne uspijeva vidjeli Enverovo lice._NEWLINE_S mukom se probijaju\xc4\x87i prema svojima, Fandorin sre\xc4\x87e gradsku djevojku Varvaru Suvorovu koja putuje zaru\xc4\x8dniku - \xc5\xa1tabnom \xc5\xa1ifrantu Jablokovu. Na putu junaci zamalo postanu \xc5\xbertve ba\xc5\xa1ibozluka, no spa\xc5\xa1ava ih koza\xc4\x8dka izvidnica pod zapovjedni\xc5\xa1tvom generala Soboljeva. Banditi odlaze, ostaviv\xc5\xa1i za sobom zarobljenog oficira Jeremeja Perepjolkina. Fandorin govori Soboljevu da je potrebno odmah zauzeti Pleven, budu\xc4\x87i da tamo ide korpus Osman-pa\xc5\xa1e. Me\xc4\x91utim, general mu ne vjeruje i \xc5\xa1alje ga u posebni odjel radi ispitivanja._NEWLINE_\xc5\xbdandari ve\xc4\x87 znaju da se u ruski logor uputio Enver-efendija s tajnim zadatkom. Fandorinov na\xc4\x8delnik, general Mizinov, nare\xc4\x91uje generalu Nikolaju Krideneru da zauzme Pleven. Novinar McLaughlin prekida ve\xc4\x8derinku u klubu senzacionalnom vije\xc5\xa1\xc4\x87u: Kridener je zauzeo bugarski grad Nikopol (u kojem se doista dogodila bitka 1877.). \xc5\xbdandari odmah uhi\xc4\x87uju Jablokova zato \xc5\xa1to je upravo on prenio pogre\xc5\xa1nu naredbu. Za to vrijeme je Osman-pa\xc5\xa1a zauzeo pusti Pleven, te se situacija na fronti jako zakomplicira. Fandorin i Varja zapo\xc4\x8dinju istragu. Savjetnik doznaje da je netko izmamio Jablokova iz \xc5\xa1atora i zamijenio u \xc5\xa1ifriranom brzojavu rije\xc4\x8d "Pleven" sa "Nikopol". Ruska vojska opkoljuje gradi\xc4\x87._NEWLINE_Zapo\xc4\x8dinje juri\xc5\xa1 na Pleven. Kostromski puk u pokretu pada u topni\xc4\x8dku zasjedu. Fandorin sumnja u izdaju rumunjskog pukovnika Lukana koji je kratko vrijeme prije toga izgubio partiju karata, a zatim se po\xc4\x8deo razbacivati novcem. Junaci putuju u Bukure\xc5\xa1t da se rastresu od briga, Lukan poku\xc5\xa1ava zavesti Varju, a novinar D\'Hevrais i kapetan Zurov ga izazivaju na dvoboj. Me\xc4\x91utim, sam Lukan izaziva kapetana Perepjolkina koji se ne razumije u oru\xc5\xbeje, ali koji ga uspije ustrijeliti._NEWLINE_Rusi zapo\xc4\x8dinju zajedni\xc4\x8dki juri\xc5\xa1 na Pleven. Kapetan Zurov dolazi s vije\xc5\xa1\xc4\x87u od Soboljeva: njegova vojska je uspjela prodrijeti u Pleven. Zurov odlazi u glavni \xc5\xa1tab po poja\xc4\x8danje, no ujutro ga pronalaze mrtvog, a juri\xc5\xa1 ne uspijeva. Mizinov je uvjeren da ga je ubio \xc5\xbeandar Kazanzaki koji je nakon toga po\xc4\x8dinio samoubojstvo. Varja slu\xc4\x8dajno nalazi u grmlju \xc4\x8duturu koju mu \xc5\xbeeli pokazati, ali ju rani nepoznati snajperist._NEWLINE_Nakon izlaska iz bolnice Varja susre\xc4\x87e McLaughlina koji izjavljuje da \xc4\x87e generalu Koneckom do\xc4\x87i pregovara\xc4\x8di Osman-pa\xc5\xa1e s prijedlogom da se predaju. Fandorinu je to sumnjivo - \xc5\xa1tab Konjeckog se nalazi kraj Ju\xc5\xbene ceste, a obrana je tamo slaba. Uvjeren je da \xc4\x87e se Turci poku\xc5\xa1ati probiti, te \xc5\xa1alje Varju Soboljevu, a sam se \xc5\xbeuri Koneckom. Uspijeva sprije\xc4\x8diti diverziju "pregovara\xc4\x8da", a pukovnik Ismail-beg ne uspijeva istisnuti Koneckog sa \xc5\xa1tabom i dati signal korpusu. Osman-pa\xc5\xa1a kapitulira, car \xc5\xa1alje Fandorina u London, a svi su uvjereni da je Enver-efendija - McLaughlin._NEWLINE_Ruska vojska osloba\xc4\x91a Bugarsku i prilazi Istanbulu. Odred Soboljeva na vlaku turske delegacije dolazi u gradi\xc4\x87 San Stefano. Fandorin izjavljuje da je Soboljev upao u stupicu: engleski eskadron u Bosporu otvorit \xc4\x87e vatru i Engleska \xc4\x87e u\xc4\x87i u rat na strani Turske ako ijedan ruski vojnik u\xc4\x91e u Istanbul. Fandorin raskrinkava Envera-efendiju - to je kapetan Perepjolkin. On ga dobiva na blef: nitko osim njega nije vidio da je prilikom susreta s vidinskim gubernatorom fotograf stigao napraviti snimak, koji je gubernator sa\xc4\x8duvao. Perepjolkin uzima Varju kao taoca i zatvara se s njom u skladi\xc5\xa1te. U grad ulazi puk sultanske garde, te po\xc4\x8dinje borba. Fandorin ska\xc4\x8de kroz prozor i uz Varjinu pomo\xc4\x87 pobje\xc4\x91uje u dvoboju s Perepjolkinom. Nakon sklapanja mira odlazi u Japan, prekinuv\xc5\xa1i vezu s Varjom.'